Estonijo poseljujejo potomci Baltskih Fincev, Latvijci in Litovci pa so si kulturno bližje med seboj, oboji so potomci Baltov. Ti trije narodi so na tem območju vzpostavili svojo neodvisnost tik po prvi svetovni vojni, po več stoletjih tuje prevlade. Po podpisu pakta Ribbentrop-Molotov leta 1939 je Rdeča armada vkorakala v Poljsko in Baltske države, ki so ob grožnji z invazijo podpisale pakt o vzajemni pomoči. Do sredine leta 1940 je Rdeča armada zasedla celotno ozemlje teh držav in v vseh nastavila prosovjetsko oblast, ki je izglasovala priključitev Sovjetski zvezi. Pod sovjetsko oblastjo so ostale do leta 1990 oz. 1991, ko so vse tri ponovno razglasile neodvisnost. Sovjetska zveza jih je formalno priznala 6. septembra 1991.